Lilo binnekort by nuwe tuiste | Maroela Media
Lilo is byna reg om na haar nuwe tuiste te gaan. (Foto: Bloemfontein DBV)
Lilo, 'n Vrystaatse brakkie wat vroeër hierdie maand tydens 'n inbraak met 'n mes gesteek en ernstig beseer is, het reeds sodanig herstel dat sy binnekort na haar nuwe permanente – en veilige – tuiste sal kan gaan.
Maroela Media het vroeër berig die vyf maande oue Lilo se eienaar het inspekteurs van die Bloemfonteinse Dierebeskermingsvereniging (DBV) na haar huis in 'n informele nedersetting ontbied waar die hondjie vermoedelik met 'n mes gesteek is.
Lilo was alleen tuis toe 'n boosdoener die erf binnegekom het. Lilo het oënskynlik op die persoon afgestorm – om te speel – maar die persoon het haar met 'n mes in die nek gesteek. Die hondjie het heelnag in 'n plas bloed gelê voordat haar eienaar die volgende oggend op haar afgekom het.
Sy het die hondjie aan die DBV oorgegee omdat Lilo nie as waghond sou deug nie. Die DBV sê hy is gekant teen die aanhou van honde vir veiligheidsdoeleindes.
Mense het hul harte vir die hondjie oopgemaak en genoeg geld is ingesamel sodat sy 'n operasie kon ondergaan om haar weer op die pad na herstel te plaas. Die messteek het onder meer skade aan die weefsel in haar nek, long, tragea en ander organe veroorsaak.
"Klein Lilo is 'n sterk hond en het die operasie oorleef. Ons het groot dankbaarheid vir die veearts wat Lilo geopereer het. Sy was aanvanklik baie bang, maar met liefde en sorg is sy nou 'n vriendelike, liefdevolle hond," sê die DBV.
Lilo lê deesdae lekker weg aan haar kos en daar was verskeie aansoeke om haar aan te neem.
Die aannemingsproses behoort binnekort afgehandel te wees, waarna Lilo na haar tuiste sal gaan.
Sprinkaan sou 'n beter naam gewees het.Sterkte Lilo hoop jy kry 'n goeie huis.
Ag dankie tog, so bly om goeie nuus ook te kan lees. Geniet jou nuwe lewe, liefste Lilo. Ek hoop daardie boosdoener kry wat hom toekom, waar hy ook al rond seil nou.
Dankie aan almal betrokke by haar redding!
Weerlose dingetjie. Hoop jy het 'n wonderlike lewe wat op jou wag.
Lilo lyk ook nou baie meer gelukkig as op die vorige foto's. So bly dat hondjie nuwe huis gekry het.